VSC sklep Kp 379/99
Datum: 1999-12-07T01:00:00.000+01:00
ecli: ECLI:SI:VSCE:1999:KP.379.99
sodisce: Višje sodišče v Celju
oddelek: Kazenski oddelek
institut: plačilo stroškov kazenskega postopka - ustavitev kazenskega postopka - uporaba zakona
jedro: Uporaba določb ZKP glede stroškov kazenskega postopka, ki jih plača oškodovanec kot tožilec, glede na čas prevzema kazenskega pregona in glede na čas izdaje sklepa o ustavitvi kazenskega postopka ni mogoča, ker novel ZKP takšne kombinacije ne predvideva.

 
zveza: ZKP člen 96,  96/3,  96,  96/3.

## Jedro

Uporaba določb ZKP glede stroškov kazenskega postopka, ki jih plača oškodovanec kot tožilec, glede na čas prevzema kazenskega pregona in glede na čas izdaje sklepa o ustavitvi kazenskega postopka ni mogoča, ker novel ZKP takšne kombinacije ne predvideva.

## Izrek

Pritožba oškodovancev kot tožilcev D. M. in P. C. se kot neutemeljena z a v r n e .

## Obrazložitev

Predsednik senata sodišča prve stopnje je z izpodbijanim sklepom ustavil kazenski postopek zoper obdolženo M. N., ker oškodovanca kot tožilca v predpisanem roku in niti kasneje nista postopala v skladu s sklepom prvostopenjskega sodišča z dne 26.5.1999, opr. št. Ks 357/98-26, da sta dolžna v predpisanem roku sodišču predložiti popravljeno obtožnico. V skladu s III. odstavkom 96. člena Zakona o kazenskem postopku je oškodovancema kot tožilcema naložil, da sta dolžna povrniti stroške kazenskega postopka iz 1. do 6. tč. 92. člena tega zakona, potrebne izdatke obdolženke ter potrebne izdatke in nagrado njene zagovornice, vse v nedoločenem znesku.

Zoper ta sklep sta se pravočasno pritožila oškodovanca kot tožilca zaradi odločbe o stroških kazenskega postopka in sodišču druge stopnje predlagala, da njuni pritožbi ugodi in odločitev sodišča prve stopnje v delu,ki se glasi na povrnitev stroškov kazenskega postopka, spremeni tako, da sta oškodovanca kot tožilca dolžna povrniti stroške kazenskega postopka, ki so nastali po uveljavitvi Zakona o spremembah in dopolnitvah Zakona o kazenskem postopku.

Pritožba ni utemeljena.

Pritrditi je pritožbenim navedbam oškodovancev kot tožilcev, da Zakon o kazenskem postopku pred uveljavitvijo Zakona o spremembah in dopolnitvah Zakona o kazenskem postopku ni vseboval določila, da bi bil oškodovanec kot tožilec v primerih, ko se kazenski postopek konča s sodbo, s katero se obdolženec oprosti obtožbe, ali sodbo, s katero se obtožba zavrne, ali s sklepom, s katerim se postopek ustavi ali obtožba zavrže, dolžan poravnati stroške kazenskega postopka. To določilo je bilo sprejeto šele z novelo zakona (ki je začela veljati z dnem 23.1.1999 in ne s 15.1.1999, kot navajata oškodovanca kot tožilca). Oškodovanca kot tožilca sta kazenski pregon po zavrženju ovadbe z vložitvijo zahteve za preiskavo prevzela z dnem 10.10.1997, o stroških kazenskega postopka pa je bilo odločeno šele s sklepom o ustavitvi kazenskega postopka z dnem 8.10.1999. Pravila o stroških postopka ureja procesni zakon. Kazenski procesni zakon se začne uporabljati z dnem, ko začne veljati, in preneha uporabljati z iztekom veljavnosti. Ob spremembi zakona nova določila zakona popolnoma nadomestijo določila prejšnjega zakona, izjeme pa določajo prehodne in končne določbe zakona. V primeru, da se med postopkom zakon spremeni, sodišče uporablja spremenjeni procesni zakon, razen če ta ne določa drugače. Ker glede dolžnosti plačila stroškov oškodovanca kot tožilca novela zakona nima nobenih posebnih določb, o stroških postopka pa je bilo odločeno šele z dnem 8.10.1999 v sklepu o ustavitvi postopka, je odločitev sodišča prve stopnje, da sta oškodovanca kot tožilca dolžna nositi stroške kazenskega postopka, povsem pravilna.